DIRETTIVA TAL-KUMMISSJONI 2006/124/KE
tal-5 ta' Diċembru 2006
li temenda d-Direttiva tal-Kunsill 92/33/KEE dwar it-tqegħid fis-suq ta' materjal għat-tkattir u t-tħawwil tal-ħxejjex minbarra ż-żrieragħ u d-Direttiva tal-Kunsill 2002/55/KE dwar it-tqegħid fis-suq ta’ żrieragħ tal-ħxejjex
Test b'rilevanza għaż-ŻEE
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/33/KEE tat-28 ta' April 1992 dwar it-tqegħid fis-suq ta' materjal għat-tkattir u t-tħawwil tal-ħxejjex minbarra ż-żrieragħ (1), u b’mod partikolari l-Artikolu 1(3) tagħha,
Wara li kkunsidrat id-Direttiva tal-Kunsill 2002/55/KE tat-13 ta' Ġunju 2002 dwar it-tqegħid fis-suq ta’ żrieragħ tal-ħxejjex (2), u b'mod partikolari l-Artikoli 2(2) u 45 tagħha,
Billi:
(1)
Id-Direttiva 2002/55/KE ma tinkludix il-ġeneri u l-ispeċi tal-ħxejjex kollha koperti mid-Direttiva 92/33/KEE. Huwa xieraq li jiġi estiż l-iskop tad-Direttiva 2002/55/KE sabiex ikun japplika għall-istess ġeneri u speċi bħad-Direttiva 92/33/KEE.
(2)
Id-Direttivi 2002/55/KE u 92/33/KEE ma jinkludux iż-Zea mays L (pop corn jew qamħ ħelu), pjanta li hija mkabbra ħafna f’ċerti Stati Membri ġodda. Huwa xieraq li jiġi estiż l-iskop taż-żewġ Direttivi għaż-Żea mays L. Għalkemm il-qamħirrum, inkluż il-pop corn u l-qamħ ħelu, huwa kklassifikat bħala ċereali taħt il-leġiżlazzjoni li għandha x’taqsam mal-politika agrikola komuni, iż-żrieragħ għaż-żrigħ tal-qamħ ħelu u l-pop corn għandhom jitressqu għal-leġiżlazzjoni speċifika fir-rigward tat-tqegħid fis-suq ta' żrieragħ tal-ħxejjex.
(3)
Fid-dawl ta' l-iżvilupp ta' l-għarfien xjentifiku, numru ta' ismijiet botaniċi użati fid-Direttivi 92/33/KEE u 2002/55/KE intwerew li ma kinux korretti jew li kellhom awtentiċità dubjuża. Dawn l-ismijiet għandhom jigu alineati ma' dawk normalment aċċettati internazzjonalment,
(4)
Id-Direttivi 92/33/KEE u 2002/55/KE għandhom għalhekk jiġu emendati skond dan.
(5)
Il-miżuri previsti f’din id-Direttiva huma skond l-opinjoni tal-Kumitat Permanenti dwar iż-Żrieragħ u l-Materjal ta’ Propagazzjoni għall-Agrikoltura, l-Ortikultura u x-Xjenza tal-Foresti,
ADOTTAT DIN ID-DIRETTIVA:
Artikolu 1
Il-ġeneri u l-ispeċi elenkati f’Anness II tad-Direttiva 92/33/KEE jinbidlu b’dawk elenkati fl-Anness ta’ din id-Direttiva.
Artikolu 2
Id-Direttiva 2002/55/KE hija emendata kif ġej:
(1)
Il-ġeneri u l-ispeċi elenkati fl-Artikolu 2(1)(b) jinbidlu b’dawk elenkati fl-Anness ta’ din id-Direttiva.
(2)
Punt 3(a) ta' l-Anness II huwa emendat kif ġej:
(a)
Ir-reġistrazzjonijiet li ġejjin huma mdaħħla f’ordni alfabetiku:
“Allium fistulosum
97
0,5
65 ”
“Allium sativum
97
0,5
65 ”
“Allium schoenoprasum
97
0,5
65 ”
“Rheum rhabarbarum
97
0,5
70 ”
“Zea mays
98
0,1
85 ”
(b)
“Brassica oleracea (sottospeċi oħra)” tinbidel b “Brassica oleracea (apparti l-pastarda)”;
(c)
“Brassica pekinensis” tinbidel b’ “Brassica rapa (Kaboċċa Ċiniża)”;
(d)
“Brassica rapa” tinbidel b’ “Brassica rapa (Nevew)”;
(e)
“Lycopersicon lycopersicum” tinbidel b’ “Lycopersicon esculentum”;
(3)
Punt 2 ta' l-Anness III huwa emendat kif ġej:
(a)
Ir-reġistrazzjonijiet li ġejjin huma mdaħħla f’ordni alfabetiku:
“Allium fistulosum
15 ”
“Allium sativum
20 ”
“Allium schoenoprasum
15 ”
“Rheum rhabarbarum
135 ”
“Zea mays
1 000 ”
(b)
“Brassica pekinensis” titneħħa;
(c)
“Lycopersicon lycopersicum” tinbidel b’ “Lycopersicon esculentum”.
Artikolu 3
1. L-Istati Membri għandhom jadottaw u jippubblikaw il-liġijiet, ir-regolamenti u d-dispożizzjonijiet amministtrativi meħtieġa sabiex ikunu konformi ma' din id-Direttiva, sa mhux aktar tard mit-30 ta' Ġunju 2007. Għandhom jikkomunikaw minnufih lill-Kummissjoni t-test ta' dawn id-dispożizzjonijiet u tabella ta' korrelazzjoni bejn dawn id-dispożizzjonijiet u din id-Direttiva.
Għandhom japplikaw id-dispożizzjonijiet mill-1 ta' Lulju 2007. Madankollu, jistgħu jipposponu l-applikazzjoni tad-dispożizzjonijiet fir-rigward ta' l-approvazzjoni uffiċjali ta' varjetajiet li jappartjenu għall-Allium cepa L. (grupp aggregatum), Allium fistulosum L., Allium sativum L., Allium schoenoprasum L., Rheum rhabarbarum L. u Zea mays L sal-31 ta’ Diċembru 2009.
Meta l-Istati Membri jadottaw dawn id-dispożizzjonijiet, għandu jkollhom referenza għal din id-Direttiva, jew ikunu akkumpanjati mit-tali referenza, fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir it-tali referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
Artikolu 4
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 5
Din id-Direttiva hija indirizzata lill-Istati Membri.
Magħmula fi Brussell, 5 ta' Di ċembru 2006.